# Qalb Loze

Qalb Loze (àrab: قلب لوزة, Qalb Lawza, també escrit Qalb Lawzah o Qalb Lozeh) és un llogaret drus al nord-oest de Síria, administrativament dins del districte d'Idlib i situat a uns 35 km a l'oest d'Alep.
És a prop de la frontera amb Turquia i forma part d'una àrea coneguda com les Ciutats Mortes; d'acord amb el Siria Central Bureau of Statistics (CBS), Qalb Loze tenia una població de 1.290 habitants en el cens del 2004.
La ciutat és prou coneguda per la seua església del segle V i altres ruïnes romanes d'Orient de l'època. El nom Qalb Loze significa ‘Cor de l'ametla’. La majoria dels habitants treballa en l'agricultura i cultiven sobretot tabac i olives. Hi ha indústria local de cigarrets.

## Geografia

Qalb Loze queda a una altitud de 670 m en el districte d'Idlib, una regió muntanyenca en un massís calcari al nord de Síria, a pocs quilòmetres de la frontera amb Turquia. És a prop de Barisha i és accessible per la principal carretera Alep-Antaquia, per una carretera secundària que condueix al nord-est. Alguns llogarets propers en són Qurqania al sud, Kafr Dariyan a l'est i Kafr Takharim a l'oest.
L'àrea és ecològicament vulnerable a causa de la desertificació i l'alta altitud. Les oliveres creixen a la vall a sota del llogaret, on també n'hi ha altres conreus.

## Demografia

A mitjan dècada de 1960, hi havia prop de 150 habitants a Qalb Loze. Encara és un petit llogaret amb una població de 1.290 persones en el cens del 2004. Els habitants són membres de la comunitat drusa, així com altres 13 llogarets de la rodalia. Els habitants del llogaret són coneguts per la pell clara i el cabell ros.

## Església

L'església de Qalb Loze es remunta a l'any 460 i és una de les esglésies més ben preservades d'aquest període a la zona. És la primera gran basílica coneguda de Síria. Les columnes, que en l'arquitectura tradicional bizantina separen els corredors de la nau, van ser substituïdes per pilars i arcs creixents que creen la sensació d'un espai major. És molt semblant, en estil arquitectònic i artístic, a les grans esglésies preislàmiques síries d'El Anderin, Ruweha i Kerratin, a Turmanin, que poden haver estat construïdes pels mateixos grups d'artesans.
L'arqueòloga Gertrude Bell va descriure aquesta església com «el començament d'un nou capítol en l'arquitectura del món. La bellesa fina i simple del romànic va nàixer al nord de Síria.» Des de la visita de Gertrude Bell a la primeria dels anys 1900, la ciutat ha crescut, i l'església està ara envoltada de cases modernes.

## Patrimoni Mundial

El lloc ha estat inscrit per la UNESCO com a Patrimoni Mundial el 2011 formant part de la llista de «Llogarets antics del Nord de Síria».

## Referències

* ↑ General Census of Population and Housing 2004 Arxivat 2013-02-06 a Wayback Machine.. Syria Central Bureau of Statistics (CBS). Idlib Governorate.
* ↑ Betts, 1990, p. 61.
* ↑ Nelles Guide, 1999, p. 105.
* ↑ Qalb Lawzah Map. Mapcarta.
* ↑ Boulanger, 1966, p. 409.
* ↑ Betts, 1990, p. 36.
* ↑ Bogisch, Markus (2005) "Qalat Seman and Resafa/Sergiupolis: Two Early Byzantine Pilgrimage Centers in Northern Syria" pp. 52–72 In Volt, Ivo and Päll, Janika (2005) Byzantino-Nordica 2004: Papers Presented at the International Symposium of Byzantine Studies Held on 7–11 May 2004 in Tartu, Estonia Morgenstern Society, Tartu University Press, Tartu, Estonia, page 64, [[Special:BookSources/9949112664|ISBN 9949-11-266-4.]]
* ↑ L'église de Qalbe Loze - UNESCO World Heritage Centre.
* ↑ Burns, Ross (2009) The Monuments of Syria: A Guide (third edition) I.B. Tauris, London, page 245, [[Special:BookSources/9781845119478|ISBN 978-1-84511-947-8.]]
* ↑ Tchalenko, Georges (1974) "La Basilique de Qalbloze" Les annales archéologiques arabes syriennes: revue d'archéologie et d'histoire 24: pp. 9–15, page 9; en francés.
* ↑ Strube, Christine (1977) "Die Formgebung der Apsisdekoration in Qalbloze unde Qalat Siman" Jahrbuch für Antike und Christentum 20: pp. 181–191, page 187; en alemany.
* ↑ Krautheimer, Richard and Ćurči, Slobodan (1992) Early Christian and Byzantine Architecture (Fourth Edition) Yale University Press, New Haven, Connecticut, page 151, [[Special:BookSources/0300052944|ISBN 0-300-05294-4.]]
* ↑ Bell, Gertrude Lowthian (2001) The Desert and the Sown: The Syrian adventures of the female Lawrence of Arabia Cooper Square Press, New York, page 306, ISBN 0-8154-1135-9; originally published as Syria, the Desert and the Sown in 1907 by Heinemann, London, OCLC 234202529.
* ↑ Ash, John (10 September 2000) "Syria: Dead Cities And Lively Aleppo", The New York Times Magazine.
* ↑ UNESCO World Heritage List, Ancient Villages of Northern Syria.

## Enllaços externs

* Dead Cities.org.
* "Qalb Loze / Innenraum" Christian-Albrechts-Universität zu Kiel
* "Qalb Loze Strabon.